O‘zbekiston Respublikasi Hukumatining ayrim qarorlariga baholovchilarga toifalar berish bo‘yicha davlat xizmatlarini ko‘rsatish tizimini takomillashtirishga qaratilgan o‘zgartirish va qo‘shimchalar kiritish to‘g‘risida

Mamlakatimizda tadbirkorlik subyektlariga davlat xizmatlarini ko‘rsatish tizimi tubdan isloh qilinib, ortiqcha byurokratik to‘siqlarni bartaraf etish hamda davlat xizmatlarini ko‘rsatish sifatini yaxshilash borasida tizimli chora-tadbirlar amalga oshirilmoqda.
 Shu bilan birga, davlat xizmatlari markazlari tomonidan xizmatlarni qamrab olish darajasining pastligi, xususan, baholash sohasida faoliyat yurituvchilarga davlat xizmatlarini ko‘rsatish to‘liq joriy etilmaganligi dolzarb muammo bo‘lib qolmoqda.
 Davlat xizmatlarini ko‘rsatish milliy tizimini yanada rivojlantirish, jumladan, baholash sohasiga qo‘shimcha ravishda zamonaviy texnologiyalarni joriy etish orqali davlat xizmatlarini ko‘rsatishni soddalashtirish hamda baholovchilarga toifa berish jarayonlarini to‘liq raqamlashtirish maqsadida, shuningdek, O‘zbekiston Respublikasi Prezidentining “Davlat xizmatlari ko‘rsatish infratuzilmasini takomillashtirish va aholining davlat xizmatlaridan foydalanish imkoniyatlarini kengaytirish chora-tadbirlari to‘g‘risida” 2021-yil 24-iyuldagi PF-6269-son Farmoniga muvofiq Vazirlar Mahkamasi qaror qiladi:
 1. O‘zbekiston Respublikasi Hukumatining ilovaga muvofiq ayrim qarorlariga quyidagilarni nazarda tutuvchi o‘zgartirish va qo‘shimchalar kiritilsin:
 toifa guvohnomalarini olish uchun talabgorlar tomonidan taqdim etiladigan arizalar (hujjatlar to‘plami) joylardagi davlat xizmatlari markazlari yoki Yagona interaktiv davlat xizmatlari portali orqali taqdim etilishini joriy qilish;
 vakolatli organ tomonidan talabgorlarga oid ma’lumotlarni elektron ravishda, tegishli vazirlik va idoralar bilan integratsiya qilingan holda so‘rab olish tartibini joriy etish;
 baholovchilarga toifa berishda byurokratik to‘siqlarni bartaraf etish va qog‘oz ishini qisqartirish hamda toifa guvohnomalarini QR-kod orqali rasmiylashtirish va davlat xizmatlari markazlari tomonidan berilishini yo‘lga qo‘yish.
 2. O‘zbekiston Respublikasi Davlat aktivlarini boshqarish agentligi Axborot texnologiyalari va kommunikatsiyalarini rivojlantirish vazirligi bilan birgalikda bir oy muddatda:
 Vazirlar Mahkamasining 2019-yil 24-sentabrdagi 799-son qarori bilan tasdiqlangan Baholovchilarga toifalar berish bo‘yicha davlat xizmatlarini ko‘rsatishning ma’muriy reglamentiga muvofiq baholovchilarga toifalar berish bo‘yicha davlat xizmatlari O‘zbekiston Respublikasi Yagona interaktiv davlat xizmatlari portali orqali ko‘rsatilishini;
 Yagona interaktiv davlat xizmatlari portali orqali davlat xizmatlari ko‘rsatilishining har bir bosqichida murojaatlarning ko‘rib chiqilishini kuzatib borish tartibini joriy etsin.
 3. O‘zbekiston Respublikasi Davlat aktivlarini boshqarish agentligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov va O‘zbekiston Respublikasi Davlat aktivlarini boshqarish agentligi direktori A.J. Ortikov zimmasiga yuklansin.
 1. Vazirlar Mahkamasining “Baholovchilarga toifalar berish bo‘yicha davlat xizmatlarini ko‘rsatishning ma’muriy reglamentini tasdiqlash to‘g‘risida” 2019-yil 24-sentabrdagi 799-son qarorida:
 a) quyidagi mazmundagi 21-band bilan to‘ldirilsin:
 “21. O‘zbekiston Respublikasi Adliya vazirligi:
 davlat organlari va boshqa tashkilotlar tomonidan davlat xizmatlari ko‘rsatilishining belgilangan tartibiga rioya etilishi bo‘yicha ularning faoliyati yuzasidan, jumladan, YIDXP orqali doimiy nazorat o‘rnatsin;
 ushbu qaror bilan tasdiqlangan Reglament talablari buzilgan hollarda, davlat organlari va boshqa tashkilotlarning mansabdor shaxslariga nisbatan belgilangan tartibda ma’muriy jazo choralarini qo‘llasin”;
 b) ilovada:
 2-bandda:
 to‘rtinchi xatboshi quyidagi tahrirda bayon etilsin:
 “baholovchi tashkilotlarning professional jamoat birlashmalari — belgilangan tartibda davlat ro‘yxatidan o‘tkazilgan va kamida ellikta baholovchi tashkilotning a’zoligiga asoslangan jamoat birlashmasi;”
 beshinchi va oltinchi xatboshilar chiqarib tashlansin;
 yettinchi — to‘qqizinchi xatboshilar tegishlicha beshinchi — yettinchi xatboshilar deb hisoblansin;
 3-bandning beshinchi xatboshi quyidagi tahrirda bayon etilsin:
 “Baholovchilarga toifa berish bo‘yicha davlat xizmatlari mazkur Ma’muriy reglamentning 1-ilovasiga muvofiq sxema bo‘yicha ko‘rsatiladi”;
 4-bandda:
 birinchi xatboshi quyidagi tahrirda bayon etilsin:
 “Talabgor baholovchi toifasini olish uchun quyidagi majburiy talablarga javob berishi lozim:*”;
 ikkinchi xatboshidagi “soni ko‘rsatilgan holda, baholash to‘g‘risidagi hisobotlar bo‘yicha ekspert xulosalarining” so‘zlari chiqarib tashlansin;
 quyidagi mazmundagi beshinchi xatboshi bilan to‘ldirilsin:
 “*Birinchi marta baholovchi toifasini olish maqsadida hujjatlarni topshirgan talabgorlar uchun baholash to‘g‘risidagi hisobotlar bo‘yicha ekspert xulosalarining mavjudligi talabi qo‘llanilmaydi”;
 beshinchi xatboshi oltinchi xatboshi deb hisoblansin;
 5-band quyidagi tahrirda bayon etilsin:
 “5. Toifa berish uchun davlat xizmatlari markazlari (keyingi o‘rinlarda — markaz) orqali talabgor o‘zi kelib murojaat etgan taqdirda, markaz xodimi talabgor nomidan yoki O‘zbekiston Respublikasi Yagona interaktiv davlat xizmatlari portali (keyingi o‘rinlarda — YIDXP) orqali murojaat qilinganda — talabgor mustaqil ravishda mazkur Ma’muriy reglamentning 6-ilovasiga muvofiq shakldagi so‘rovnomani elektron ravishda to‘ldiradi va unga quyidagi hujjatlarni ilova qiladi:
 a) talabgor ishlaydigan baholash tashkiloti tomonidan tasdiqlangan, mazkur Ma’muriy reglamentning 2-ilovasiga muvofiq shakldagi baholash to‘g‘risidagi hisobotlar reyestri;
 b) talabgor ishlaydigan baholash tashkiloti tomonidan tasdiqlangan, mazkur Ma’muriy reglamentning 3-ilovasiga muvofiq shakldagi baholash to‘g‘risidagi hisobotlar bo‘yicha ekspert xulosalari reyestri.
 Vakolatli organ:
 baholash faoliyati sohasidagi baholovchi tashkilotlarning professional jamoat birlashmalaridan talabgorga tavsifnomani va “Yagona milliy mehnat tizimi” idoralararo dasturiy-apparat kompleksidan elektron mehnat daftarchasining ko‘chirmasini mustaqil ravishda so‘rab oladi;
 baholovchining malaka sertifikati haqidagi ma’lumotlar sertifikatni berish uchun vakolatli organ sifatida Davlat aktivlarini boshqarish agentligining ma’lumotlar bazasidan olinadi.
 Talabgordan mazkur bandda nazarda tutilmagan hujjatlarni talab qilishga yo‘l qo‘yilmaydi”;
 quyidagi mazmundagi 51 va 52-bandlar bilan to‘ldirilsin:
 “51. Davlat xizmatlarini ko‘rsatish uchun bazaviy hisoblash miqdorining bir baravari miqdorida yigim undiriladi.
 Davlat xizmatlarini ko‘rsatish uchun yigim to‘langanligi Yagona billing tizimi orqali tasdiqlanadi.
 Ariza beruvchi davlat xizmatlari ko‘rsatilishi uchun YIDXP orqali murojaat etgan taqdirda, tegishli preyskurantga asosan yig‘im summasining 90 foizi undiriladi.
 Yig‘imlar mazkur Ma’muriy reglamentning 53-bandida belgilangan tartibda taqsimlanadi.
 52. Yig‘imlar summasi quyidagi tartibda taqsimlanadi:
 a) markaz orqali murojaat etilganda:
 bazaviy hisoblash miqdorining 20 foizi — O‘zbekiston Respublikasi Adliya vazirligining Davlat xizmatlarini rivojlantirish jamg‘armasiga;
 qolgan mablag‘lar — vakolatli organning budjetdan tashqari jamg‘armasiga;
 b) YIDXP orqali murojaat etilganda:
 bazaviy hisoblash miqdorining 10 foizi — O‘zbekiston Respublikasi Adliya vazirligining Davlat xizmatlarini rivojlantirish jamg‘armasiga;
 bazaviy hisoblash miqdorining 11,25 foizi — Axborot-kommunikatsiya texnologiyalarini rivojlantirish jamg‘armasining elektron hukumat va raqamli iqtisodiyotning idoralararo loyihalarini moliyalashtirish bo‘yicha hisobvarag‘iga;
 Yagona billing tizimi orqali davlat xizmatlarini ko‘rsatganlik uchun bazaviy hisoblash miqdorining 0,5 foizi Axborot-kommunikatsiya texnologiyalarini rivojlantirish jamg‘armasining hisobvarag‘iga;
 qolgan mablag‘lar — vakolatli organning budjetdan tashqari jamg‘armasiga o‘tkaziladi”;
 6-band o‘z kuchini yo‘qotgan deb hisoblansin;
 8-band quyidagi tahrirda bayon etilsin:
 “8. Baholovchining toifasi markaz yoki YIDXP orqali vakolatli organ tomonidan mazkur Ma’muriy reglamentga muvofiq beriladi”;
 quyidagi mazmundagi 81 va 82-bandlar bilan to‘ldirilsin:
 “81. Markazlar va vakolatli organ o‘rtasidagi axborot almashinuvi identifikatsiya qilish vositalarini majburiy tartibda qo‘llash orqali faqat idoralararo o‘zaro elektron hamkorlik yordamida amalga oshiriladi.
 82. Talabgor markazga kelib murojaat etganda, uning so‘rovnomasi markaz xodimi tomonidan to‘ldirilib, talabgor tomonidan tasdiqlangandan so‘ng ushbu Ma’muriy reglamentning 5-bandida nazarda tutilgan hujjatlar ilova qilingan holda, o‘n daqiqada vakolatli organga elektron shaklda yuboriladi. YIDXP orqali murojaat qilinganda esa — so‘rovnoma avtomatik tarzda vakolatli organga yuboriladi”;
 10-band quyidagi tahrirda bayon etilsin:
 “10. Talabgor tomonidan taqdim etilgan so‘rovnoma kelib tushgandan so‘ng vakolatli organ bir ish kunida talabgorning hujjatlarini ko‘rib chiqish yoki ko‘rib chiqishni rad etish to‘g‘risida qaror qabul qiladi”;
 11-band quyidagi tahrirda bayon etilsin:
 “11. Vakolatli organ talabgorning hujjatlarini ko‘rib chiqib, hujjatlar qabul qilganligi yoki rad etganligi to‘g‘risida aniq sabablarni ko‘rsatgan holda, bir ish kuni ichida talabgorga xabarnoma yuboradi.
 Talabgor tomonidan mazkur Reglamentning 5-bandida belgilangan hujjatlar to‘plami to‘liq taqdim etilmagan holat aniqlansa, vakolatli organ o‘n ish kuni ichida kamchiliklarni bartaraf etish va yetishmayotgan hujjatlarni qayta taqdim etish imkoniyatini beradi.
 Talabgor tomonidan yuqorida nazarda tutilgan muddatda kamchiliklar bartaraf etilmagan yoki yetishmayotgan hujjatlar taqdim etilmagan taqdirda, vakolatli organ so‘rovnomani qabul qilishni rad etadi va o‘sha kuni bu haqda talabgorni xabardor qiladi.
 So‘rovnomani qabul qilishni boshqa sabablarga ko‘ra rad etish qat’iyan taqiqlanadi.
 Talabgor davlat xizmatlaridan foydalanishdan ularni ko‘rsatishning har qanday bosqichida bosh tortish huquqiga ega. Talabgor davlat xizmatlaridan foydalanishdan bosh tortganda, uning so‘rovnomasi ko‘rib chiqilmasdan qoldiriladi va to‘langan yig‘im summasi qaytarilmaydi”;
 12-band quyidagi tahrirda bayon etilsin:
 “12. Hujjatlari qaytarilgan talabgor besh ish kuni ichida rad etish uchun sabab bo‘lgan kamchiliklarni bartaraf etgan holda, markazga qayta murojaat qilganda, uning so‘rovnomasi markaz xodimi tomonidan to‘ldirilib, talabgor tomonidan tasdiqlanadi hamda kamchiliklar ilova qilingan holda o‘n daqiqada vakolatli organga elektron shaklda yuboriladi. YIDXP orqali murojaat qilinganda esa — so‘rovnoma avtomatik tarzda vakolatli organga yuboriladi.
 Belgilangan muddatda qayta murojaat qilinganda, talabgordan qo‘shimcha yig‘im undirilmaydi”;
 13-band quyidagi tahrirda bayon etilsin:
 “13. Belgilangan muddat tugagandan keyin talabgor markaz yoki YIDXP orqali takroran murojaat qilgan taqdirda, ariza yangidan taqdim qilingan hisoblanadi va umumiy asoslarda ko‘rib chiqiladi, yig‘im summasi esa qaytarib berilmaydi”;
 16-band quyidagi tahrirda bayon etilsin:
 “16. Komissiya tarkibiga vakolatli organning uchta vakili hamda baholovchi tashkilotlarning professional jamoat birlashmalaridan ikkitadan vakil kiradi”;
 17-banddagi “, ammo bir oyda kamida bir marotaba” so‘zlari chiqarib tashlansin;
 quyidagi mazmundagi 171-band bilan to‘ldirilsin:
 “171. Komissiya faoliyatining shaffofligi va xolisligini ta’minlash maqsadida toifa berish bo‘yicha komissiya yig‘ilishini o‘tkazish jarayoni uzluksiz ravishda videotasvirga (ovozli) tushiriladi, videotasvir vakolatli organda uch yil mobaynida saqlanadi.
 Toifa berish bo‘yicha komissiya yig‘ilishini o‘tkazish jarayonini uzluksiz ravishda videotasvirga (ovozli) tushirish uchun vakolatli organ tomonidan alohida xona ajratiladi hamda zamonaviy texnik asbob-uskunalar bilan ta’minlash bo‘yicha tegishli shart-sharoitlar yaratiladi”;
 21-band quyidagi tahrirda bayon etilsin:
 “21. Talabgorga tegishli baholovchi toifasini berish haqida qaror qabul qilinganda, unga bir ish kuni mobaynida mazkur Ma’muriy reglamentga 5-ilovada keltirilgan shaklda toifa berilganligi haqidagi guvohnoma beriladi.
 Baholovchilarga toifa berish haqidagi guvohnomaga vakolatli organ hamda baholovchi tashkilotlarning professional jamoat birlashmalarining QR-kodlari (matrik shtrixli kod) qo‘yiladi va identifikatsiya qilishning zamonaviy vositalari bilan tasdiqlanadi hamda ikki kun muddatda markazga (o‘zi kelib murojaat etgan taqdirda) yoki talabgorga (elektron tarzda murojaat etgan taqdirda) YIDXP orqali yuboriladi”;
 26-band quyidagi tahrirda bayon etilsin:
 “26. Komissiya tomonidan rad etish to‘g‘risida qaror qabul qilingan taqdirda, komissiya vakolatli organ nomidan talabgorga markaz yoki YIDXP orqali elektron ko‘rinishda so‘ralgan toifani berish rad etilganligi sabablarini ko‘rsatgan holda xabar beradi. Bunda komissiya talabgorga mazkur Ma’muriy reglamentning 4-bandi talablariga muvofiq bo‘lishi sharti bilan pastroq toifa berishni taklif qilishi mumkin”;
 29-banddagi “Komissiya raisi eng oxirida ovoz beradi” so‘zlari chiqarib tashlansin;
 30-band quyidagi tahrirda bayon etilsin:
 “30. Komissiya talabgorga so‘ralgan toifani berishni rad etgan taqdirda, talabgor mazkur Ma’muriy reglamentga muvofiq hujjatlarni markaz yoki YIDXP orqali qayta taqdim etishga haqli”;
 quyidagi mazmundagi 301-band bilan to‘ldirilsin:
 “301. Hujjatlar mazkur Ma’muriy reglamentda belgilangan umumiy tartibda qayta topshiriladi”;
 32-band quyidagi tahrirda bayon etilsin:
 “32. Baholovchi toifasini pasaytirish uchun qonunchilik hujjatlariga muvofiq baholovchining hisoboti yoki ekspert xulosasi haqqoniy emas deb tan olinganligi asos bo‘ladi”;
 35-band quyidagi tahrirda bayon etilsin:
 “35. Baholovchi toifasini pasaytirish haqidagi masalani ko‘rib chiqish jarayonida vakolatli organdan, baholash tashkilotlaridan, baholovchi tashkilotlarning professional jamoat birlashmalaridan hamda boshqa jismoniy va yuridik shaxslardan baholovchi ishining natijalari va sifati bo‘yicha axborot to‘planishi va tahlil qilinishi mumkin”;
 42-band quyidagi tahrirda bayon etilsin:
 “42. Vakolatli organ tomonidan toifani tasdiqlash haqida qaror qabul qilinganda, ilgari berilgan baholovchi toifasini berish haqidagi guvohnomaning amal qilish muddati qaror qabul qilingan kundan boshlab keyingi besh yilga uzaytiriladi, vakolatli organ hamda baholovchi tashkilotlarning professional jamoat birlashmalarining QR-kodlari (matrik shtrixli kod) qo‘yiladi va identifikatsiya qilishning zamonaviy vositalari bilan tasdiqlanadi hamda shu vaqtning o‘zida markazga (o‘zi kelib murojaat etgan taqdirda) yoki talabgorga (elektron tarzda murojaat etgan taqdirda) YIDXP orqali yuboriladi”;
 quyidagi mazmundagi 431 va 432-bandlar bilan to‘ldirilsin:
 “431. Pasportda ko‘rsatilgan talabgorning familiyasi, ismi, otasining ismi o‘zgartirilgan yoki pasporti o‘zgartirilgan taqdirda baholovchi ikki oy davomida vakolatli organga baholovchi toifasi berilganligi haqidagi guvohnomani qayta rasmiylashtirish to‘g‘risida ushbu ma’lumotlarni tasdiqlovchi hujjatlarni ilova qilgan holda, markaz yoki YIDXP orqali ariza bilan murojaat qiladi.
 432. Baholovchining toifa guvohnomasini qayta rasmiylashtirish baholovchi tomonidan ariza berilgan paytdan boshlab besh ish kuni mobaynida amalga oshiriladi, bunda tegishli o‘zgartirishlar reyestrga kiritiladi.
 Baholovchining toifa guvohnomasini qayta rasmiylashtirishda baholovchidan bazaviy hisoblash miqdorining ellik foizi miqdorida yigim undiriladi.
 Davlat xizmatlarini ko‘rsatish uchun yig‘im to‘langanligi Yagona billing tizimi orqali tasdiqlanadi.
 Davlat xizmatlarini ko‘rsatish uchun YIDXP orqali murojaat etilganda, yig‘im summasining 90 foizi undiriladi.
 Yig‘imlar mazkur Reglamentning 52-bandida belgilangan tartibda taqsimlanadi”;
 quyidagi mazmundagi 471 va 472-bandlar bilan to‘ldirilsin:
 “471. Davlat xizmatlari markazi va vakolatli organ o‘z faoliyatini amalga oshirishi natijasida olingan ma’lumotlarning sir saqlanishini ta’minlaydi.
 472. O‘zbekiston Respublikasi Adliya vazirligi, uning hududiy boshqarmalari va Davlat xizmatlari markazlari ushbu Ma’muriy reglament talablari ijrosi bo‘yicha davlat organlari va boshqa tashkilotlarning faoliyatini doimiy nazorat qiladi va monitoring olib boradi”;
 Ma’muriy reglamentga 1-ilovaning matni quyidagi tahrirda bayon etilsin:
 Ma’muriy reglamentga 5-ilovaning matni quyidagi tahrirda bayon etilsin:
 Ma’muriy reglamentga quyidagi mazmundagi 6-ilova bilan to‘ldirilsin:
 2. Vazirlar Mahkamasining “Baholovchilar va rieltorlarning malaka imtihonini o‘tkazish va ularga malaka sertifikatini berish bo‘yicha davlat xizmatlari ko‘rsatishning ma’muriy reglamentlarini tasdiqlash to‘g‘risida” 2020-yil 23-dekabrdagi 805-son qarorida:
 a) 1-ilovada:
 9-bandda:
 ikkinchi va uchinchi xatboshilar chiqarib tashlansin;
 to‘rtinchi — sakkizinchi xatboshilar tegishlicha ikkinchi — oltinchi xatboshilar deb hisoblansin;
 29-banddagi “ikki kun” so‘zlari “bir kun” so‘zlari bilan almashtirilsin;
 Ma’muriy reglamentga 1-ilovaning 4-pozitsiyasi “Bajarish muddatlari” ustunidagi “2” raqami “1” raqami bilan almashtirilsin;
 Ma’muriy reglamentga 2-ilovaning 3 — 3.2, 5-pozitsiyalari chiqarib tashlansin;
 b) 2-ilovada:
 9-bandda:
 ikkinchi xatboshi chiqarib tashlansin;
 uchinchi — beshinchi xatboshilar tegishlicha ikkinchi — to‘rtinchi xatboshilar deb hisoblansin;
 29-banddagi “ikki kun” so‘zlari “bir kun” so‘zlari bilan almashtirilsin;
 Ma’muriy reglamentga 1-ilovaning 4-pozitsiyasi “Bajarish muddatlari” ustunidagi “2” raqami “1” raqami bilan almashtirilsin;
 Ma’muriy reglamentga 2-ilovaning 3 — 3.2, 5-pozitsiyalari chiqarib tashlansin.